साढ़े ग्यारह हजार पन्नों की इस चार्जशीट में एक पाकिस्तान एंपायर और 15 सट्टेबाजों के नाम भी शामिल हैं. चार्जशीट में बॉलीवुड एक्टर विंदू दारा सिंह को भी अभियुक्त बनाया गया है.सरकारी वकील किरण बेण्डेभर के अनुसार इस मामले में कुल 221 गवाहों के बयान दर्ज गए हैं. इस मामले में कुल 22 अभियुक्त हैं, जिनमें से तीन रमेश जैसवाल, टिंकू और ज्यूपिटर फिलहाल दिल्ली पुलिस की हिरासत में है.बेण्डेभर ने बताया, "पाकिस्तानी अंपायर असद रउफ और 15 पाकिस्तानी सट्टेबाजों को भी अभियुक्त बनाया गया है.”उन्होंने बताया, “इन बुकियों पर आरोप है कि उन्होंने फर्जी कागजात के आधार पर मोबाइल के सिम कार्ड हासिल किए जिनका फिक्सिंग में उपयोग किया गया था. अम्पायर असद रउफ, पवन जयपुर, संजय जयपुर और 15 पाकिस्तानी सट्टेबाजों को वांछित अभियुक्त बनाया गया है. लेकिन इस आरोपपत्र में स्पॉट फिक्सिंग का कोई जिक्र नहीं है."आईपीएल के 2013 संस्करण में स्पॉट फिक्सिंग के आरोपों और एस श्रीसंत समेत दो अन्य खिलाड़ियों के गिरफ्तारी से पूरा टूर्नामेंट विवादों के घेरे में आ गया था.दिल्ली पुलिस ने 16 मई को राजस्थान रॉयल्स के एस श्रीसंथ, अजित चंडीला और अंकित चव्हाण और 11 सट्टेबाजों को मैच फिक्सिंग के आरोप में गिरफ्तार किया था. इस मामले में बीसीसीआई के अध्यक्ष एन श्रीनिवासन के दामाद गुरुनाथ मयप्पन भी शक के घेरे में आए थे, उन्हें भी इस मामले में अभियुक्त बनाया गया है.गुरुनाथ मयप्पन सट्टेबाजी की बात तो स्वीकार कर चुके हैं लेकिन वो फिक्सिंग से इनकार करते हैं.दिल्ली पुलिस के अनुसार इन तीन खिलड़ियो ने सट्टबाजों के साथ मिलकर तीन मैचों में फिक्सिंग की थी, जिनमें 5 मई को पुणे वारियर्स, 9 मई को किंग्स इलेवन पंजाब और 15 मई को मुम्बई इंडियंस के खिलाफ खेले गए मैच शामिल थे. मामले की अगली सुनवाई 21 नवम्बर को है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)